夜歸
作者：陸游
朝代：宋

paragraphs: 晡時捩柂離西興，錢清夜渡見月升。
浮橋沽酒市嘈囋，江口過埭牛凌兢。
寒韲煮餅坐茆店，小鮮供饌尋魚罾。
偶逢估客問姓字，歡笑便足爲交朋。
須臾一飽各散去，帆席健快如超騰。
雲間戍樓鼓坎坎，山尾佛塔燈層層。
夜分到家趨篝火，稺子驚起頭鬅鬙。
道途辛苦未暇說，一尊且復驅嚴凝。